Vermoorde Kaapse prokureur: 'Bewyse reën weg' | Netwerk24
Vermoorde Kaapse prokureur: 'Bewyse reën weg'
Deur Maygene de Wee 21 Mei 2019 14:27
Huldeblyke het Maandag en Dinsdag op sosiale media ingestroom ná die dood van 'n bekende Kaapse prokureur Sondag in Makhaza in Khayelitsha.
David Mbazwana. Foto: Verskaf
David Mbazwana (38) is volgens die polisie Sondag omstreeks 14:20 voor 'n sakeonderneming in die Eiland-informele nedersetting in Makhaza deur onbekende aanvallers geskiet.
Hy is op pad na die hospitaal dood.
Kapt. Frederick van Wyk, 'n polisiewoordvoerder, sê die polisie het 'n moorddossier geopen.
Hy het ook gevra mense met inligting oor die moord kan die Harare-polisie by 021 363 9000 bel of die Stopmisdaadnommer by 08600 10111 skakel.
Op Facebook het Leon van der Merwe, 'n Kaapstadse prokureur en kollega van Mbazwana, gesê hul kantoor sal stil sonder hom wees.
Intussen het mense ná aan Mbazwana Dinsdag beweer dat die polisie eers Maandag kort voor 10:00 die toneel besoek het waar Mbazwana geskiet is.
'n Vriend van Mbazwana sê dit het Sondagaand gereën. "Dit beteken mos dat al die bewyse wat daar moontlik op die toneel kon wees, weggereën het."
Mbazwana het tot verlede jaar vir Linda Ntulo in die hof verteenwoordig. Ntulo word daarvan aangekla dat hy sy meisie, Aviwe Jam Jam, in 2017 vermoor het en toe haar lyk in Athlone gaan los het.